b'\n_START_ARTICLE_\nPahi\xc3\xb1o\n_START_SECTION_\nUra\n_START_PARAGRAPH_\nPahi\xc3\xb1o pelasi uransa alkuaikoina vaatimattomissa Navian ja Arenas de Alcabren joukkueissa, kunnes p\xc3\xa4\xc3\xa4sarja Primera Divisi\xc3\xb3nissa pelannut Galician suurseura Celta de Vigo hankki h\xc3\xa4net riveihins\xc3\xa4. Ensiesiintymisens\xc3\xa4 p\xc3\xa4\xc3\xa4sarjassa Pahi\xc3\xb1o teki kauden 1943\xe2\x80\x931944 avauskierroksella Atl\xc3\xa9tico de Madridia vastaan._NEWLINE_Pahi\xc3\xb1o tunnettiin pelottomana hy\xc3\xb6kk\xc3\xa4\xc3\xa4j\xc3\xa4, mik\xc3\xa4 vaati ajoittain veronsa: kaudella 1944\xe2\x80\x931945 Celtan pelatessa v\xc3\xa4liaikaisesti Segunda Divisi\xc3\xb3nissa h\xc3\xa4n mursi pohjeluunsa kauden viimeisess\xc3\xa4, Granadaa vastaan pelatussa nousukarsintaottelussa. Ennen loukkaantumista h\xc3\xa4n oli kuitenkin tehnyt joukkueelleen kaksi maalia, ja ottelu p\xc3\xa4\xc3\xa4ttyi lopulta Celtan 4\xe2\x80\x931-voittoon ja nousujuhliin._NEWLINE_Kaudella 1947\xe2\x80\x931948 Pahi\xc3\xb1o teki sarjassa 23 maalia, jolla h\xc3\xa4n voitti ensimm\xc3\xa4isen maalikuninkuutensa (Pichichi). Maaleillaan h\xc3\xa4n auttoi Celtan nelj\xc3\xa4nneksi sarjassa sek\xc3\xa4 Espanjan cupin loppuotteluun. Pahi\xc3\xb1on joukkuetovereihin Celtassa lukeutui Miguel Mu\xc3\xb1oz, jonka kanssa h\xc3\xa4n siirtyi Real Madridiin kauden loputtua._NEWLINE_Pahi\xc3\xb1o onnistui maalinteossa s\xc3\xa4\xc3\xa4nn\xc3\xb6llisesti my\xc3\xb6s Real Madridissa, ja kaudella 1951\xe2\x80\x931952 h\xc3\xa4n voitti 28 maalillaan toisen maalikuninkuutensa. Joukkue ei kuitenkaan saavuttanut Pahi\xc3\xb1on aikana erityist\xc3\xa4 menestyst\xc3\xa4 lukuun ottamatta Venezuelassa pelattua ep\xc3\xa4virallista seurajoukkueiden maailmanmestaruusturnausta (Peque\xc3\xb1a Copa del Mundo), jonka se voitti vuonna 1952._NEWLINE_Pahi\xc3\xb1on sopimus Real Madridin kanssa p\xc3\xa4\xc3\xa4ttyi vuonna 1953, ja yli 30 vuotta t\xc3\xa4ytt\xc3\xa4neiden pelaajien kohdalla harjoittamaansa politiikkaa noudattaen seura tarjosi h\xc3\xa4nelle vuoden jatkosopimusta. Kolmen vuoden sopimusta tavoitellut Pahi\xc3\xb1o ei t\xc3\xa4h\xc3\xa4n suostunut, vaan palasi Galiciaan ja liittyi Deportivo de La Coru\xc3\xb1an joukkueeseen. Hieman my\xc3\xb6hemmin Real Madrid hankki argentiinalaisen Alfredo Di St\xc3\xa9fanon, joka peri Pahi\xc3\xb1on k\xc3\xa4ytt\xc3\xa4m\xc3\xa4n pelinumeron 9._NEWLINE_Deportivossa Pahi\xc3\xb1o pelasi kolmen kauden ajan. H\xc3\xa4n on 211 maalillaan yksi Espanjan p\xc3\xa4\xc3\xa4sarjan historian parhaista maalintekij\xc3\xb6ist\xc3\xa4. Uransa viimeisen kauden 1956\xe2\x80\x931957 h\xc3\xa4n pelasi Segunda Divisi\xc3\xb3nin Granadassa, joka nousi kauden p\xc3\xa4\xc3\xa4tteeksi p\xc3\xa4\xc3\xa4sarjaan._NEWLINE_Espanjan maajoukkueessa Pahi\xc3\xb1o pelasi seurajoukkueissa tekemist\xc3\xa4\xc3\xa4n lukuisista maaleista huolimatta vain kolme ottelua vuosina 1948\xe2\x80\x931955. Ensiesiintymisens\xc3\xa4 h\xc3\xa4n teki 20. kes\xc3\xa4kuuta 1948 ottelussa Sveitsi\xc3\xa4 vastaan, jossa syntyi ensimm\xc3\xa4inen maajoukkueuran kolmesta maalista.'